
[bookmark: TextBodyBegin]Európsky parlament,
–	so zreteľom na žiadosť o zbavenie Petrasa Gražulisa imunity, ktorú 16. septembra 2024 podala generálna prokurátorka Litovskej republiky v súvislosti s trestným konaním proti Petrasovi Gražulisovi a ktorá bola oznámená na plenárnej schôdzi 24. októbra 2024,
–	po vypočutí Petrasa Gražulisa 18. marca 2025 v súlade s článkom 9 ods. 6 rokovacieho poriadku,
–	so zreteľom na články 8 a 9 Protokolu č. 7 o výsadách a imunitách Európskej únie, ako aj na článok 6 ods. 2 Aktu z 20. septembra 1976 o priamych a všeobecných voľbách poslancov Európskeho parlamentu,
–	so zreteľom na rozsudky Súdneho dvora Európskej únie z 21. októbra 2008, 19. marca 2010, 6. septembra 2011, 17. januára 2013, 19. decembra 2019 a 5. júla 2023[footnoteRef:1], [1:  	Rozsudok Súdneho dvora z 21. októbra 2008, Marra/De Gregorio a Clemente, C-200/07 a C-201/07, ECLI:EU:C:2008:579; rozsudok Všeobecného súdu z 19. marca 2010, Gollnisch/Parlament, T-42/06, ECLI:EU:T:2010:102; rozsudok Súdneho dvora zo 6. septembra 2011, Patriciello, C-163/10, ECLI: EU:C:2011:543; rozsudok Všeobecného súdu zo 17. januára 2013, Gollnisch/Parlament, T-346/11 a T-347/11, ECLI:EU:T:2013:23; rozsudok Súdneho dvora z 19. decembra 2019, Junqueras Vies, C-502/19, ECLI:EU:C:2019:1115; rozsudok Všeobecného súdu z 5. júla 2023, Puigdemont i Casamajó a iní/Parlament, T-272/21, ECLI:EU:T:2023:373.] 

–	so zreteľom na článok 62 Ústavy Litovskej republiky,
–	so zreteľom na článok 5 ods. 2, článok 6 ods. 1 a článok 9 rokovacieho poriadku,
–	so zreteľom na správu Výboru pre právne veci (A10-0078/2025),
A.	keďže generálna prokurátorka Litovskej republiky listom zo 16. septembra 2024 požiadala o zbavenie Petrasa Gražulisa imunity v súvislosti s údajným trestným činom podľa článku 170 ods. 2 Trestného zákonníka Litovskej republiky za to, že Petras Gražulis verejne zosmiešnil skupinu osôb a vyjadril svoje opovrhnutie týmito osobami z dôvodu ich sexuálnej orientácie;
B.	keďže v žiadosti sa uvádza, že Petras Gražulis je obvinený z toho, že sa 26. mája 2022 po skončení zasadnutia litovského Parlamentu, na ktorom sa rokovalo o registrácii civilných zväzkov, na chodbe litovského Parlamentu v rámci diskusie s kameramanom, ktorú nakrútili a vysielali médiá, zosmiešňujúcim, očierňujúcim a ponižujúcim spôsobom verejne vyjadroval o skupine osôb a že vyjadril opovrhnutie týmito osobami z dôvodu ich sexuálnej orientácie; keďže k údajnému trestnému činu Petrasa Gražulisa, ktorý bol v tom čase poslancom litovského Parlamentu, došlo v roku 2022; keďže predbežné vyšetrovanie sa uskutočnilo v rokoch 2022 a 2023 a vec bola postúpená krajskému súdu vo Vilniuse v januári 2024; keďže Petras Gražulis požíval v tom čase imunitu ako poslanec litovského Parlamentu, no keďže litovský Parlament udelil 16. novembra 2023 súhlas s tým, aby sa proti nemu začalo trestné konanie;
C.	keďže Petras Gražulis bol zvolený do Európskeho parlamentu v európskych voľbách v júni 2024 a v čase údajného trestného činu nebol poslancom Európskeho parlamentu;
D.	keďže údajný trestný čin a následná žiadosť o zbavenie imunity preto nesúvisia s vyjadreným názorom alebo hlasovaním Petrasa Gražulisa pri výkone jeho úloh v zmysle článku 8 Protokolu č. 7 o výsadách a imunitách Európskej únie;
E.	keďže v článku 9, prvom odseku písm. a) Protokolu č. 7 o výsadách a imunitách Európskej únie sa stanovuje, že poslanci Európskeho parlamentu požívajú na území ich vlastného štátu imunitu priznanú členom ich parlamentu;
[bookmark: _GoBack]F.	keďže podľa článku 62 Ústavy Litovskej republiky „je osoba poslanca litovského Parlamentu nedotknuteľná. Poslanec litovského Parlamentu nesmie byť bez súhlasu litovského Parlamentu trestne stíhaný, zatknutý ani sa nesmie inak obmedziť jeho osobná sloboda. Poslanec litovského Parlamentu nesmie byť prenasledovaný za svoje hlasovanie alebo prejavy v litovskom Parlamente. Môže však niesť v rámci riadneho súdneho konania trestnú zodpovednosť za urážku osobnosti alebo ohováranie.“; 
G.	keďže účelom poslaneckej imunity je chrániť Európsky parlament a jeho poslancov pred súdnymi konaniami v súvislosti s činnosťami vykonávanými pri výkone poslaneckých povinností, ktoré nemožno oddeliť od týchto povinností;
H.	keďže v súlade s článkom 5 ods. 2 rokovacieho poriadku poslanecká imunita nie je osobná výsada poslanca, ale záruka nezávislosti Európskeho parlamentu ako celku a jeho poslancov;
I.	keďže Európsky parlament v tomto prípade nenašiel žiadny dôkaz fumus persecutionis, t. j. skutkové okolnosti, ktoré by naznačovali, že predmetné súdne konanie sa začalo s úmyslom poškodiť politickú činnosť poslanca ako člena Európskeho parlamentu;
J.	keďže na jednej strane Európsky parlament nemožno považovať za súd a na druhej strane poslanec nemôže byť v súvislosti s postupom zbavenia imunity považovaný za „obvineného“[footnoteRef:2]; [2:  	Rozsudok Všeobecného súdu z 30. apríla 2019, Briois/Parlament, T-214/18, ECLI:EU:T:2019:266.] 

1.	rozhodol zbaviť Petrasa Gražulisa imunity;
2.	poveruje svoju predsedníčku, aby bezodkladne postúpila toto rozhodnutie a správu gestorského výboru príslušným orgánom Litovskej republiky a Petrasovi Gražulisovi.

